পাকিস্তানের প্রাক্তন জাতীয় নিরাপত্তা উপদেষ্টা মহম্মদ আলি দুরানি সোমবার স্বীকার করে নিলেন, পাকিস্তানের একটি জঙ্গি সংগঠনই এই হামলা চালিয়েছিল। 
ইন্সটিটিউট অফ ডিফেন্স স্টাডিজ অ্যান্ড অ্যানালিসিস-এর একটি অনুষ্ঠানে দুরানি বলেন, ‘এটা স্বীকার করতে আমার লজ্জা হচ্ছে। কিন্তু আমি স্বীকার করছি, ২৬/১১ মুম্বই হামলা চালিয়েছিল পাকিস্তানের একটি জঙ্গি সংগঠন। এটা সীমান্ত পেরিয়ে সন্ত্রাসের একটি উজ্জ্বল উদাহরণ।’ এই হামলার সময়ে দুরানিই পাকিস্তান সরকারের জাতীয় নিরাপত্তা উপদেষ্টা হিসেবে নিযুক্ত ছিলেন। 
তবে দুরানি দাবি করেছেন, এই হামলার পিছনে পাকিস্তান সরকারের কোনও ভূমিকা ছিল না। 
২৬ নভেম্বর লস্কর-ই-তইবা মুম্বইয়ের ৮টি জায়গায় হামলা চালায়। তিন দিনের চেষ্টায় নিরাপত্তা বাহিনী জঙ্গিদের মারতে সক্ষম হয়। এই হামলায় পাকিস্তানের যুক্ত থাকার প্রমাণ দিয়ে দিল্লি নথি পাঠালেও তা অস্বীকার করে ইসলামাবাদ।
পাকিস্তানি জঙ্গি হাফিজ সইদের যুক্ত থাকার প্রমাণ ভারত পাঠিয়েছিল। দুরানি বলেন, পাকিস্তানের কাছে হাফিজের কোনও উপকারিতা নেই। আশা করি, পাকিস্তান সরকার তাকে যথাযথ শাস্তি দেবে।